Палпатын

**Імпэратар Палпатын** (у мінулым вярхоўны канцлер Галяктычнай рэспублікі; ), ён жа **[[Дарт]] Сыдыюс** () — выдуманы пэрсанаж сусьвету «Зорных Войнаў». Палпатын упершыню зьяўляецца ў новай трылёгіі ў першым эпізодзе. У клясычнай трылёгіі прысутнічае толькі цёмны ўладар Дарт Сыдыюс, альбо Імпэратар.

## Жыцьцяпіс
Палпатын — гэта, пэўна, адна з самых загадкавых асоб у гісторыі Зорных войнаў. Пра ягонае мінулае амаль нічога невядома. Ён нарадзіўся ў горадзе Тыд на плянэце Набу на адзінаццаты дзень восьмага месяцу восемдзесят другога року да бітвы на Явіне. Пазьней ён некалькі разоў балятаваўся на дзяржаўныя пасады, але безвынікова. І толькі ў 52 року да бітвы на Явіне яго абралі на пасаду прадстаўніка сэктара Чамол у Галяктычным сэнаце. Адбылося гэта адразу пасьля загадкавага забойства Відара Кіма (невядома, ці мае Палпатын да гэтага дачыненьне).

Жыцьцё Палпатына вельмі таямнічае. У яго атрымоўваецца захоўваць таямніцу сваёй сапраўднай існасьці, нават побач з джэдаямі. Глядач толькі ў трэцім эпізодзе даведваецца пра тое, што Дарт Сыдыюс і канцлер — адна і тая ж асоба.

Палпатын быў вучнем у старога і вельмі мудрага сытха Дарта Плэгаса Мудрага. Вучань Дарта Плэгаса забівае свайго настаўніка, калі той сьпіць, і сам становіцца адзіным уладаром на цёмным баку Моцы. Пасьля зьнішчэньня свайго настаўніка Сыдыюс бярэ сабе ў вучні забрака і дае яму імя Дарт Мол. Палпатын сам выхоўвае яго сытхам і робіць зь яго моцнага ды ліхога ваяра-сытха.

На палітычнай арэне Палпатын вядомы як сэнатар сярэдняй рукі, але з цягам часу ён рухаецца наперад і пераўтвараецца ў ініцыятыўнага палітыка. Адбываецца гэта таму, што ў яго маюцца добрыя стасункі з некаторымі ўплывовымі людзьмі рэспублікі, такімі як магістр джэдаяў Ёрус К’бат. У той жа час Палпатын знаёміцца зь намесьнікам губэрнатара захалуснага сэктара Карусанта Ўілгафам Таркінам. Гэта забясьпечвае яму ўпэўнены рух па палітычнай лесьвіцы. Палпатын зарабіў добрую рэпутацыю на барацьбе з карупцыяй.

Яшчэ ў першым эпізодзе пад выглядам Дарта Сыдыюса ён зьвязваецца зь віцэ-каралём Гандлёвай фэдэрацыі Нутам Ганрэем і дамаўляецца зь ім аб блякадзе й нападзе на Набу. Верагодна, што Палпатын мае дачыненьне да забойства Вяруны — караля Набу. Робіцца гэта ўсё таямніча, і таму сэнат нічога ня ведае і не рэагуе. Каралева Падмэ Амідала ў выніку атакі фэдэрацыі змушана ўцякаць з Набу. Патрапіўшы на Карусант, яна абураецца бязьдзеяньнем сэнтараў і выносіць вотум недаверу Вэлоруму, і пасьля патрабуе выбараў новага вярхоўнага канцлера замест існуючага. Але робіць каралева гэта пад уплывам Палпатына. Складаныя палітычныя інтрыгі Палпатына й ягоных прыхільнікаў уводзяць рэпутацыю існуючага канцлера ў глыбокі крызіс. Напад, які быў ініцыяваны Дарт Сыдыюсам на Набу, становіцца апошняй кропляй для Вэлорума. У выніку яго скідаюць з пасады вярхоўнага канцлера ўсеагульным галасаваньнем у сэнаце, а замест яго на пасаду вярхоўнага канцлера прыходзіць Палпатын. І гэта становіцца пачаткам ўтварэньня Імпэрыі ліха. Так вярхоўны канцлер Палпатын пачынае гуляць у сваю двайную гульню. І ніводная істота ў галяктыцы, акрамя ягонага вучня, ня ведала пра тое, што кіраўнік Рэспублікі й кіраўнік Гандлёвай фэдэрацыі — гэта адзін і той жа чалавек. Празь некалькі дзён адбываецца бітва на Набу, і родная плянэта Палпатына атрымоўвае незалежнасьць. У выніку бітвы гіне першы вучань Сыдыюса Дарт Мол, і Палпатын пачынае прыглядацца да Энакіна Скайўокера. Ён пачынае назіраць за Скайўокерам і зь цягам часу становіцца для Энакіна лепшым сябрам і нават настаўнікам ў палітычных пытаньнях ды ня толькі. Па маленькіх кроках канцлер схіляе маладога джэдая на цёмны бок Моцы, пераконваючы яго ў тым, што той зьяўляецца найвыбітнейшым сярод джэдаяў, а Ордэн наўмысна ня хоча заўважаць гэта. Палпатын, так бы мовіць, прымушае Энакіна пакрыўдзіцца на джэдаяў.

Урэшце Энакін становіцца новым вучнем Дарта Сыдыюса — Дартам Вэйдэрам.

У другім і трэцім эпізодах канцлер пры падтрымцы арміі клонаў распачынае кланічную вайну з Гандлёвай фэдэрацыяй, гэта дае яму магчымасьць дыктаваць сваю волю сэнату пад выглядам абаронца дэмакратыі. І ў рэшце рэшт сэнат надае яму спецыяльныя паўнамоцтвы, пасьля чаго вярхоўны канцлер Палпатын пачынае дзейнічаць агрэсіўна: аддае кланічным войскам Загад 66, зьнішчае Ордэн джэдаяў а таксама з мэтай нібы хутчэйшай перамогі ў вайне рэарганізуе Галяктычную рэспубліку ў першую Галяктычную імпэрыю. Незадоўга да гэтага Палпатын схіляе на свой бок маладога джэдая Энакіна Скайўокера, абяццаючы яму ўратаваць Падмэ ад сьмерці. Энакін прысягае Палпатыну і атрымоўвае ад яго імя Дарт Вэйдэр. Энакін, альбо Дарт Вэйдэр, выконвае любыя ягоныя загады па зьнішчэньні джэдаяў. Так Імпэратар Дарт Сыдыюс цалкам зьнішчае свабоду й дэмакратыю. Ён пачынае будаўніцтва новай зброі імпэрыі — Зоркі сьмерці. Імпэратар ставіць сваёй мэтай канчатковае зьнішчэньне ўсіх джэдаяў і сэнатараў. Ягонай мэтай ёсьць абсалютная ўлада ва ўсёй галяктыцы, і дзеля гэтай мэты ён не шкадуе нікога на сваім шляху. У якасьці «машыны» для забойства ён выкарыстоўвае свайго вучня Вэйдэра, які аддана служыць яму. Разам з Дартам Вэйдэрам Палпатын падпарадкоўвае сабе амаль усю галяктыку й усталёўвае паўсюль таталітарны рэжым, імпэрскую дыктатуру.

У Эпізод V Імпэратар Палпатын, разумеючы пагрозу, якая сыходзіць ад дзяцей Энакіна, ставіць галоўнай мэтай знайсьці іх і зьнішчыць. Але ж Палпатын не разьлічвае на тое, што Вэйдэр насамрэч ня згодны выконваць любы яго загад, ён упэнены ў тым, што Дарт Вэйдэр цалкам падпарадкоўваецца яму. Але ягоная самаўпэўненасьць у сваёй уладзе над усім урэшце рэшт і забіла яго: ў канцы шостага эпізоду, калі Дарт Вэйдэр ня здолеў перамагчы і забіць Люка, Імпэратар сам вырашае забіць яго, але яму ў гэты момант перашкаджае зьдзейсьніць гэта Дарт Вэйдэр. Імпэратар Палпатын гіне ад рук свайго ж вучня, як і Дарт Плэгас. Так разам зь ім гіне й ягоная Імпэрыя ліха.

## Моц
Дарт Сыдыюс належыць да цёмнага бока Моцы. Палпатын зьяўляецца цёмным уладаром сытхаў. Ён дасканала пазнаў цёмны бок Моцы і ўсе яе тонкасьці. У клясычнай трылёгіі Імпэратар выглядае старым і нямоглым, але ж гэта толькі зьнешне. Ён дэманструе сваю бязьмежную моц у шостым эпізодзе, калі атакуе Люка маланкамі. Дарэчы, маланкі — гэта аблюбаваны мэтад забойства ў Палпатына. Разам з тым Імпэратар здольны падманваць розум, бачыць будучыню і нават ратаваць блізкіх сабе людзей ад сьмерці.

## Зброя
Чырвоны сьветлавы меч, а таксама ўвесь імпэрскі баявы касьмічны флёт і новая Зорка сьмерці.

## Вонкавыя спасылкі
* 
* 

Катэгорыя:Сытхі
Катэгорыя:Выдуманыя злодзеі